**MŰVÉSZETI PÁLYÁZATI KIÍRÁS**

 a BTM – Budapest Galéria

 (1036 Budapest, Lajos utca 158.)

nyilvános művészeti pályázatot ír ki

a Fővárosi Önkormányzat és a Pro Cultura Urbis Közalapítvány

megbízásából

**a Duna budai oldalán, a budapesti Műegyetem rakpart előtti vízfelületen öt hónapos tervezett időtartamra elhelyezendő művészeti installációra, mely a Dunához kapcsolódó gondolatkör valamely elemét jeleníti meg**

2017

**1. A kiíró megnevezése**

Apályázat kiírója, lebonyolítója a **BTM – Budapest Galéria**,

kezdeményezője és költségviselője a **Fővárosi Önkormányzat** és **a Pro Cultura Urbis Közalapítvány** (a továbbiakban: Megbízók).

Kapcsolattartók:

Török Tamás főosztályvezető

Tel.: +36 20/551 3406, bpgal@c3.hu

Szerdahelyi Márk osztályvezető

Tel.: +36 20/222 7709, szerdahelyi.mark@mail.btm.hu

Matzon Gertrúd

Tel: +36 30/540 2115, matzon.gertrud@mail.btm.hu

**2. A pályázat célja, tárgya és anyaga**

A pályázat célja a Duna budai oldalán, **a budapesti Műegyetem rakpart előtti vízfelületen öt hónapos tervezett** **időtartamra** felállítandó művészeti installáció, úszómű, amely vizuális eszközökkel jeleníti meg a Duna folyó és a hozzá kapcsolódó gondolatkör valamely elemét.

A műalkotás megvalósításához felhasznált anyagra vonatkozóan nincs megkötés, ugyanakkor az installáció nem okozhat balesetveszélyt (pl. ne készüljön törékeny anyagból) és a környezetvédelmi szempontoknak is meg kell felelnie. Az úszólétesítmények anyaghasználatra vonatkozó jogszabály a 13/2001.(IV.10.) KöViM rendelet, melynek 11. § (5) bekezdése alapján az anyagkiválasztásra az elismert hajóosztályozó szervezet előírásai vagy a Belvízi Hajókra vonatkozó Műszaki Felügyeleti Előírások figyelembe vételével történik. Amennyiben az installáció úszóműként valósul meg, az nem érintkezhet a parttal és nem lehet rámenni. Az installációnak figyelembe kell vennie az időjárási viszonyokat, a vízi- és szárazföldi közlekedés szabályait és a könnyen eltávolíthatónak kell lennie (pl. árvíz esetén). Az uszadék eltávolításáról a kihelyezőnek kell gondoskodnia. Az installáció a kikötőhelyek megközelíthetőségét nem korlátozhatja, a hajóforgalom folyamatosságát nem akadályozhatja. Figyelemmel kell lenni arra is, hogy az installáció esetleges megvilágítása, közművesítése a hajóforgalmat ne zavarja. Úszómű esetén javasolt a horgonnyal rögzítés már meglévő rögzítőponthoz.

A Műegyetem rakpart raszter kikötői térképét, illetve a megtervezésben és kivitelezésben jártas műszaki hajózási szakemberek elérhetőségeit jelen pályázati kiírás mellékletei tartalmazzák.

**A teljes megvalósításra** – beleértve a tervezést, kivitelezést, bontást, karbantartást, anyagköltséget, világítás kiépítésének költségét és a honoráriumot– **maximum** **bruttó 12 millió Ft áll rendelkezésre.**

**Ezen felül a szükséges engedélyek, hozzájárulás** **beszerzése a BTM –** **Budapest Galériával közösen történik, azok költségéről és a bérleti díj, illetve az esetleges megvilágítás esetén a közüzemi számlák finanszírozásáról a BTM –** **Budapest Galéria gondoskodik.**

További információk: <http://budapestgaleria.hu/_/palyazatok-kozter/>

Letölthető mellékletek:

* Műegyetem rakpart raszter kikötői térkép
* műszaki hajózási szakemberek listája

**3. A pályázat jellege és a pályázók köre**

**3.1. A pályázat nyilvános művészeti pályázat.**

**3.2. A pályázók köre:**

**A Megbízók művészek, építésztervezők, illetve ezek alkotócsoportjainak részvételét várják:**

**–** akik a jelen kiírásban meghirdetett feladat (engedélyeztetés és kivitelezés, műszaki megvalósítás) elkészítésére vállalkoznak, és vállalják az installáció felállítását is

**–** akik a pályázat benyújtásával a pályázati kiírás feltételeit magukra nézve kötelezőnek fogadják el

Nem indulhat a pályázaton az a személy, aki:

**–** a Bíráló Bizottságtagja

- a Pro Cultura Urbis Közalapítvány kuratórium tagja

**–** a döntésben résztvevők hozzátartozója, vagy azonos gazdálkodó szervezettel áll munkaviszonyban, vagy munkavégzésre irányuló egyéb jogviszonyban, illetve azonos gazdálkodó szervezetben tulajdoni részesedéssel rendelkezik

**3.3. Részvételi feltétel**

**A pályázó a pályázat határidőre történő benyújtásával vállalja:**

**–** a nyertes pályázó esetén a műalkotás határidőre történő átadását

**–** a nyertes pályázó esetén a pályamű kivitelezését, szállítását, elbontását

**–** a nyertes pályázó esetén a pályázat időtartama alatt esetleg szükséges karbantartás elvégzését (pl. szennyeződés eltávolítása, uszadékfa-mentesítés stb.)

**A pályázat első 5 helyezettjének megvalósítási tervét a Fővárosi Önkormányzat vagy az általa kijelölt szervezete nyilvánosságra hozza.**

**A megvalósításra kerülő nyertes pályázat pályázója ingyenes felhasználási jogot enged a pályázat kiírója és megbízója részére. A nyertes pályamű költségmentesen – a megbízó erre irányuló igénye esetén – a Fővárosi Önkormányzat tulajdonába kerül. A nyertes pályázó a szerzői jogi jogszabályokban biztosított jogokon (pl. tervező nevének feltüntetése) kívül további szerzői jogi igény érvényesítésére a pályázat kiírójának és megbízójának irányában nem jogosult.**

**4. A pályázat lebonyolítása**

**4. 1. Helyszíni szemle, konzultáció (érdeklődés esetén)**

Időpontja: **2017. március 20-án 10 órakor, találkozás a Műegyetem főbejáratánál** (1111 Budapest, Műegyetem rakpart 3.)

A szemlén a BTM **–** Budapest Galéria képviselője tájékoztatást ad a helyszínnel kapcsolatban.

**4. 2. A pályázat benyújtásának módja, határideje**

A pályázat benyújtása digitálisan (PDF-formátumban) történik.

Az elkészített pályázat dokumentumait **digitális formában 2017. április 18-án 24:00 óráig** kell elküldeni a következő e-mail címre: szerdahelyi.mark@mail.btm.hu.

**4. 3. A pályaművek díjazása**

A Megbízók a pályázat első 5 helyezettjének fejenként 150 000 Ft + ÁFA díjat biztosítanak, az ebből a körből kiválasztott nyertes pályázó pályaműve pedig megvalósításra kerül.

**A pályázat kiírója és megbízója fenntartja magának a jogot, hogy a szükséges engedélyek és hozzájárulások esetleges hiánya miatt a nyertes pályamű tényleges megvalósítására nem kerül sor.**

**4. 4. A pályaművek elbírálása, eredményhirdetés**

A pályázók azzal, hogy pályaművüket benyújtották, alávetik magukat a pályázati kiírás feltételeinek, a szükséges engedélyeztetési folyamatnak, a Bíráló Bizottság és a Megbízók döntésének.

A beérkezett pályaműveket **első körben** elbíráló és felkért szakmai Bíráló Bizottság tagjai **(2017. április 24-ig):**

Dr. Lővei Pál művészettörténész, MTA doktora **–** BTK Művészettörténeti Intézet

Leposa Zsóka művészettörténész, BTM **–** Fővárosi Képtár

Százados László művészettörténész, Magyar Nemzeti Galéria

Berhidi Mária Munkácsy-díjas szobrászművész

Szilágyi András építész

Püspök Balázs DLA formatervező művész, egyetemi docens, tanszékvezető, MOME Formatervező Tanszék

dr. Bor Judit, a Fővárosi Önkormányzat Kulturális és Turisztikai Osztályának vezetője

A szakértők első körben –figyelembe véve a megvalósíthatóságot is – öt pályaművet választanak ki.

Az érintett öt pályázót a BTM – Budapest Galéria értesíti.

**A végső döntést (második kör)** az öt pályamű alapján a Megbízók (Fővárosi Önkormányzat és a Pro Cultura Urbis Közalapítvány kuratóriuma) hozzák meg **(2017. április 24–27. között).**

A Pro Cultura Urbis Közalapítvány kuratórium tagjai:

Ledényi Attila elnök

Böszörményi-Nagy Gergő

Csejdy András

dr. Paulina Mercédesz

Tóth Árpád

A Megbízók erre irányuló kérése esetén az alkotók személyesen is megvédhetik pályaművüket a Megbízók képviselői előtt. Ebben az esetben az időpontot a Megbízók adják meg.

Az installáció tervezett átadása, „főpróbája” (meggyőződés arról, hogy az avatás idejére az installáció biztonsággal működhet): 2017. június 27.

**A tervezett avatás: 2017. június 29., a Duna napja**

A tervezett bontás: 2017. november 29.

**A tervezett időpontok a szükséges engedélyek, hozzájárulások beszerzésétől és a megvalósíthatóságtól függően változhatnak!**

**A pályázati győztest a Megbízók 2017. április 28-án nevezik meg.**

Az eredményekről a BTM – Budapest Galéria értesíti a pályázókat.

A kiviteli szerződést a Budapesti Történeti Múzeum köti meg.

**A pályázat kiírója és megbízója fenntartja a jogot, hogy amennyiben nem találja megfelelőnek a beérkezett művek színvonalát, a pályázatot eredménytelenné nyilvánítsa. Döntése ellen fellebbezésnek helye nincs.**

**5. Benyújtandó munkarészek**

**–** műszaki dokumentáció (látványtervvel)

**–** műleírás(ok)

**–** költségelőirányzat

**–** rövid (PDF-formátumú) prezentáció saját munkásságról

Mindezeket PDF-ben a fenti e-mail címre kérjük elküldeni.

Az anyagokat tartalmazó e-mail melléklete **maximum 10 MB** lehet, a tárgy rovat tartalmazza a **„Duna-installáció”** kifejezést.

**6.** **A bírálatok szempontrendszere**

**–** a tervezet pályamű művészi színvonala, eredetisége

**–** a kiírás tárgyának a mai kor nyelvén és eszköztárával történő egyéni, magas művészi színvonalú megjelenítése

**–** a pályaműnek a helyszínhez való kapcsolódása, harmóniája

**–** a határidő betartása, a költségek illeszkedése az előirányzathoz

Budapest, 2017. március 13.